3 E yo ma kamano, un mon, yieuru boloru e bwo chwou mondo ka nitie moko kuomgi ma ok luw wach Nyasaye, to mondo ywagi kokalo kuom timbe mag mondegi kata ka ok oyalnegi wach,2 nikech gisebedo ka gineno timbeu maler kod kaka unyiso luor matut.3 Kik uwe mondo bidhruoku obed mana ma oko—kaka kado yie wich, kata rwakruok gi gik dhahabu, kata lewni mabeyo—4 to obed bidhruok mopondo mar dhano man ei chuny, ma en bidhruok ma ok kethre ma nyiso ni un gi chuny ma terore mos kendo mamuol, kendo mano e gima nigi duong’ moloyo e wang’ Nyasaye.5 Nimar mano e kaka mon maler machon ma nogeno kuom Nyasaye ne jobidhore, ka giyie bolore giwegi e bwo chwogi,6 mana kaka Sara ne winjo Ibrahim koluonge ni ruodha. Omiyo, usebedo nyithind Sara, tek mana ni udhi nyime timo gik mabeyo ma ok uwe gimoro amora omiu luoro.7 Kamano bende, un chwo, dhiuru nyime dak gi mondeu ka un gi ng’eyo malong’o. Migiuru duong’ ahinya kaka ne gima ng’aw, nikech gin joma mon, nimar gin bende gibiro yudo ng’wono mogundho mar ngima kanyachiel kodu, mondo kik geng’ ne lamou.8 Mogik, uduto beduru e paro achiel, ka ukechoru, ka unyisoru hera kaka hera manie kind owete, ka unyiso ng’wono matut, kod bolruok.9 Kik uchul gima rach kar gima rach, kata chulo ayany kar ayany. Kar mano, wuouru maber* e wi jomamoko nikech ne oluongu ne yorno mondo ubi uyud gueth kaka pok maru.10 Nimar “ng’ato ang’ata mohero ngima kendo ma dwaro neno ndalo mabeyo nyaka geng’ lewe kuom gima rach kendo weche mag wuond kik a e dhoge.11 Olokre oa kuom gima rach kae to otim gima ber; odwar kuwe kendo oluw yor kuwe.12 Nimar wenge Jehova ni kuom joma kare, kendo ite winjo sayogi, to lela wang’ Jehova mon gi joma timo gik maricho.”13 Ka un gi kinda ne gik mabeyo, en ng’a ma kuom adier biro hinyou?14 To kata ka isandou nikech tim makare, ubedo joma mor. Kata kamano, kik uluor gima giluoro, bende kik chunyu chandre.15 To yieuru e chunyu ni Kristo e Ruoth kendo ni oler, ka kinde duto ubedo moikore dwoko wach e nyim ng’ato ang’ata ma dwaro ng’eyo wach geno ma un-go, to utim kamano gi chuny mamuol kod luor matut.16 Sikuru ka un gi chuny maber ma onge bura, mondo ka nitie wach moro amora marach miwacho e wiu, joma timo kamano oyud wich-kuot nikech timbeu mabeyo kaka jolup Kristo.17 Nimar ber moloyo osandu nikech utimo gik mabeyo, ka mano e dwaro mar Nyasaye, kar mondo osandu nikech utimo gik maricho.18 Nikech kata mana Kristo ne otho dichiel ma ok bi nwo kendo, mondo oum richo, ng’at makare ne joma ok kare, mondo otau koterou ir Nyasaye. Ne onege e ringruok, to ne ochiere e del mar polo.19 Kendo kane en e del ma kamano, ne odhi moyalo* ne jochiende manie tuech,20 ma chon ne ong’anjo kane Nyasaye hore mos korito e ndalo mag Noa, sama ne igero yie ma ji manok kende, tiende ni ji aboro e ma ne oresie mi gitony e pi.21 Batiso, ma en gima chalo gi mano bende resou gie sani (ok kuom golo chilo mag ringruok, to kuom kwayo Nyasaye mondo omiwa chuny maber ma onge bura), kokalo kuom chier mar Yesu Kristo.22 Sani en e bad Nyasaye korachwich, nimar ne odhi e polo, kendo malaike, gi loje, kod teko mag telo, ne oket mondo gibed e bwo tekone.
luo_Latn